**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2020-2021 уку елы) 7 нче сыйныф**

**Максималь балл – 50 балл**

1. **Тәкъдим ителгән сорауларга 2-3 җөмлә белән генә җавап языгыз (25 балл).**

1. Ш.Камалның “Акчарлаклар” әсәре нинди жанрга карый? (**Повесть**) *3 балл*

2. “Акчарлаклар” әсәрендә төп конфликтны билгеләп языгыз (**Эшчеләр һәм промысел хуҗалары, тормыштагы, җәмгыятьтәге гаделсезлек арасында һ.б.**) *3 балл*

3. “Акчарлаклар” әсәре аркылы автор нәрсә әйтергә тели? (**Эшчеләр бәхет эзләп туган җирләреннән читкә чыгып китә, әмма тормыштагы гаделсезлекләр аларга үз хыялларын тормышка ашырырга мөмкинлек бирми һ.б.**) *5 балл*

4. Диңгез һәм акчарлаклар образларына язучы нинди мәгънә сала? (**Алар җәмгыять, тормыш, яшәеш һәм бәхет эзләгән эшчеләрне символлаштыра**) 6 *балл*

5\*. Диңгез һәм акчарлаклар образлары образның кайсы төренә карый? Ничек дип уйлыйсың? Аңлатып яз. (**Символик образлар, шартлы төстә яшерен мәгънәне җиткерәләр һ.б.**) *8 балл*

1. **Шигъри әсәр белән эш (25 балл).**

Тәгәрәп-аунап

Буй үскән

Туган илем, исән бул!

Чәч кузгатып,

Җай искән

Таңгы җилем, исән бул!

Йөгреп-йөгреп

Туктаган...

Яулык болгап

Сыктаган

Нәзкәй билем, исән бул! (*Дәрдемәнд “Видагъ”*).

1. Әлеге шигырьдән рифмалашып килгән сүзләрне табып языгыз (**үскән / искән, туктаган / сыктаган**). *3 балл*

2. Шигырьдә кулланылган тел-сурәтләү чараларын табып, мисалларын күрсәтеп языгыз (**эпитет, кабатлау, инверсия, сынландыру, риторик эндәш һ.б.**). *6 балл*

3. Шигырь кем исеменнән сөйләнелә? (**Лирик герой / лирик мин**) *5 балл*

4. Аерылуга бәйле шигырьдә нинди хис туа? (**Сагыш**) *3 балл*

5\*. Шигырьдә кабатланган сүзләрне табыгыз, шагыйрь ни өчен кабатлый? Ничек дип уйлыйсың? Аңлатып яз. (***Исән бул* сүзләрен кабатлый, аның аркылы сагыш хисен көчәйтә, аерылса да, туган ягын онытмаячагын искәртә һ.б.**) *8 балл*